Wanneer jy by Val du Charron aankom, word jy met ’n glasie Cabernet Sauvignon verwelkom wat jou beslis in die regte luim sal laat. Die pragtige Hawekwaberge en heerlike wyn sal jou bekoor en, wie weet, jy is dalk net gelukkig genoeg om die ervaring met ’n buitelandse toergroep te deel.
Daarna word jy na die Local Grill House geneem, waar ’n heerlike Griekse slaai, broodjies, olyfpatee en ’n asemrowende uitsig van die wingerde en berge jou inwag ─ en dit is maar net die begin. Ná die voorgereg word die hoofgereg bedien ─ ’n smullekker tradisionele bobotie met ’n Indiese poppadom en sambal. Dié maaltyd word dan afgesluit met vlapasteitjies en bessie-compote.
Ná die wonderlike wynproe- en eet-ervaring, moet jy beslis die plaas verder verken. Maak gerus ’n draai by die plaas se eie Piza e Vino ─ ’n lieflike restaurant waar jy ’n unieke pizza saam met ’n glasie wyn kan geniet! Jy kan ook tussen die wingerde en olyfbome rondwandel en die imposante berge in die verte bewonder.
Dié plaas spog ook met luukse en gerieflike verblyf. Hiér kan jy oornag in ’n vierster-gastehuis of vyfster-waenhuis, wat elkeen ’n pragtige uitsig oor die wingerde, tuine en berge bied.